SL Uradni list Evropske unije C 220/15

STATUT ECCSEL ERIC

Evropski laboratorij za zajemanje in shranjevanje ogljikovega dioksida – Konzorcij evropske raziskovalne infrastrukture

(2017/C 220/02)

Vsebina

Preambula 15

1. Splošne določbe 16

2. Članstvo 16

3. Pravice in obveznost članic in opazovalk 18

4. Upravljanje ECCSEL ERIC 19

5. Financiranje 22

6. Poročanje Evropski komisiji 22

7. Politike 23

8. Trajanje, spremembe Statuta, likvidacija, spori 25

PRILOGI

Priloga I Seznam članic in opazovalk 27

Priloga II Prispevki v proračun in porazdelitev 28

PREAMBULA

Francija, Italija, Nizozemska, Norveška in Združeno kraljestvo, v nadaljnjem besedilu: članice, SO SE –

KER so zgoraj navedene države, ki sodelujejo pri ustanovitvi „Evropskega laboratorija za zajemanje in shranjevanje ogljikovega dioksida“ (v nadaljnjem besedilu: ECCSEL), prepričane, da so antropogene emisije ogljikovega dioksida globalni podnebni izziv, pri katerem je potrebno mednarodno sodelovanje;

ZAVEDAJOČ SE, da je zaradi tega izziva nujno zmanjšati emisije ter zagotoviti zajemanje, prevoz in varno shranjevanje ogljikovega dioksida;

OB UPOŠTEVANJU, da analize, ki sta jih izvedla Medvladni odbor za podnebne spremembe (IPCC) in Mednarodna agencija za energijo (IEA), kažejo, da je treba z zajemanjem in shranjevanjem ogljikovega dioksida (Carbon Capture and Storage – CCS) do leta 2050 zagotoviti do 17-odstotno zmanjšanje svetovnih letnih emisij CO2, od zdaj pa 14-odstotno skupno zmanjšanje, ter da bo treba med letoma 2020 in 2030 ter po letu 2030 začeti komercialno uporabljati CCS;

ZAVEDAJOČ SE, da je mogoče te zahteve izpolniti le z okrepljenim raziskovanjem in razvojem za izboljšanje zbirke znanstvenega in tehnološkega znanja;

OB PRIZNAVANJU, da zaradi znanstvenih in gospodarskih razlogov obstaja potreba po tesnem mednarodnem sodelovanju na področju raziskav in razvoja v zvezi s CCS;

OB PRIZNAVANJU, da imajo lahko nacionalne raziskovalne infrastrukture koristi od mednarodnih nasvetov na področju CCS ter delovanja objektov za take raziskave in vlaganja vanje;

OB UPOŠTEVANJU, da je ustanovitev ECCSEL upravičena zaradi potrebe po namenskem in usklajenem raziskovalnem okolju, v katerem se bo prizadevalo za zapolnitev določenih vrzeli v znanju ter za to, da bo vodilna vloga na področju tehnološkega razvoja presegla sedanje stanje tehnike, s čimer se bosta pospešili komercializacija in uporaba metod CCS;

V PREPRIČANJU, da je ECCSEL potreben za zagotavljanje učinkovite uporabe obstoječe raziskovalne infrastrukture in usklajevanje naložb v infrastrukturo, s čimer bo prispeval k stroškovni učinkovitosti na evropski ravni;

KER članice Evropsko komisijo prosijo, naj v skladu z Uredbo Sveta (ES) št. 723/2009 (1) ustanovi ECCSEL kot Konzorcij evropske raziskovalne infrastrukture (ERIC) –

DOGOVORILE O NASLEDNJEM:

POGLAVJE 1

SPLOŠNE DOLOČBE

Člen 1

Naziv, sedež, kraj in delovni jezik

1. Ustanovi se konzorcij razpršene evropske raziskovalne infrastrukture, imenovan „Evropski laboratorij za zajemanje in shranjevanje ogljikovega dioksida – Konzorcij evropske raziskovalne infrastrukture“, v nadaljnjem besedilu: ECCSEL ERIC.

2. Uradni sedež ECCSEL ERIC je v Trondheimu, na Norveškem.

3. Delovni jezik ECCSEL ERIC je angleščina.

Člen 2

Naloge in dejavnosti

1. ECCSEL ERIC vzpostavi in upravlja razpršeno raziskovalno infrastrukturo na svetovni ravni, ki se vzpostavi kot osrednje vozlišče, odgovorno za usklajeno delovanje več objektov, ki delujejo pod skupnim imenom, tj. ECCSEL ERIC.

(a) ECCSEL ERIC usklajuje uporabo raziskovalnih objektov v razpršeni infrastrukturi ter načrte za njihovo nadgradnjo in nove naložbe. Zagotavlja, da je infrastruktura prosto dostopna na mednarodni ravni. Poleg tega v okviru svojih sredstev in pristojnosti podpira lastnike raziskovalnih objektov pri prizadevanjih za izboljšanje dejavnosti njihovih objektov, njihovo posodobitev in ustanavljanje novih objektov.

(b) ECCSEL ERIC omogoča vrhunske eksperimentalne raziskave v zvezi z novimi in izboljšanimi tehnikami zajemanja, prevoza in shranjevanja CO2, katerih komercialna uporaba se bo po predvidevanjih začela med letoma 2020 in 2030 oziroma po letu 2030. Generalna skupščina se lahko v prihodnosti odloči, da bo dejavnosti ECCSEL ERIC razširila na uporabo CO2 (zajemanje, uporaba in shranjevanje ogljika) za druge namene, ki niso izboljšano pridobivanje nafte.

(c) ECCSEL ERIC nima in ne upravlja lastnih raziskovalnih objektov. Vendar se lahko generalna skupščina v prihodnosti odloči, da bo ECCSEL ERIC vlagal v lastne objekte ali jih upravljal. Članice in opazovalke, ki ne želijo sodelovati pri financiranju takih objektov, se lahko tega financiranja vzdržijo v skladu s členom 9(2)(a).

2. ECCSEL ERIC da objekte, potrebne za izvajanje raziskav na prednostnih področjih, na voljo mednarodni raziskovalni skupnosti. S tem bo prispeval k temu, da bo vodilna vloga na področju tehnološkega razvoja presegla sedanje stanje tehnike, s čimer bo pospešil komercializacijo in uporabo tehnik CCS. V okviru teh prizadevanj v skladu s svojimi prednostnimi nalogami obravnava in spodbuja vrhunske raziskovalne dejavnosti med znanstveniki na področju CCS. ECCSEL ERIC bo vzpostavil zelo napredno evidenco edinstvenih raziskovalnih objektov ter (predvsem) evropski skupnosti na področju CCS in zadevnim skupnostim zunaj Evrope omogočil dostop do teh sredstev.

3. ECCSEL ERIC se oblikuje in deluje na neprofitni podlagi.

4. Brez poseganja v člen 2(3) lahko ECCSEL ERIC opravlja nekatere gospodarske dejavnosti, če so tesno povezane z njegovimi glavnimi nalogami in ne ogrožajo njihovega izpolnjevanja.

POGLAVJE 2

ČLANSTVO

Člen 3

Članstvo in subjekt, ki zastopa

1. Članice ECCSEL ERIC ali opazovalke lahko v skladu s pravicami in obveznostmi iz členov 6 in 7 postanejo naslednji subjekti:

(a) države članice Evropske unije;

(b) pridružene države;

(c) tretje države, ki niso pridružene države, in

(d) medvladne organizacije.

Pogoji za vključitev članic in opazovalk so navedeni v členu 4(1) in (2) tega statuta.

2. V ECCSEL ERIC so včlanjene vsaj ena država članica in dve drugi članici, ki sta državi članici ali pridruženi državi.

3. Vsaka članica ali opazovalka lahko v skladu s svojimi pravili in postopki imenuje en javni subjekt ali en zasebni subjekt, ki opravlja javne storitve, ki jo bo zastopal.

4. Sedanje članice, opazovalke in subjekti, ki jih zastopajo, so navedeni v Prilogi I. Direktor Prilogo I posodablja v skladu s spremembami sodelovanja v ECCSEL ERIC.

Člen 4

Vključevanje članic in opazovalk

1. Pogoji za vključitev novih članic so naslednji:

(a) vključitev novih članic mora soglasno odobriti generalna skupščina;

(b) vlagateljice morajo direktorju ECCSEL ERIC predložiti pisno vlogo;

(c) vlagateljica mora v vlogi navesti vsaj, kako bo prispevala k ciljem in dejavnostim ECCSEL iz člena 2 ter kako bo izpolnjevala obveznosti iz člena 6(2).

2. Subjekti iz člena 3(1), ki so pripravljeni prispevati v ECCSEL ERIC, vendar se ne morejo vključiti kot članice, lahko zaprosijo za status opazovalke. Pogoji za vključitev opazovalk so naslednji:

(a) opazovalke se lahko vključijo za tri leta. Generalna skupščina lahko v izjemnih primerih odobri daljše obdobje statusa opazovalke;

(b) subjektu, ki načrtuje trajno sodelovanje v ECCSEL ERIC, vendar iz nacionalnih razlogov ne more postati članica, se lahko v izjemnih primerih odobri status stalne opazovalke;

(c) vključitev ali ponovno vključitev opazovalk mora soglasno odobriti generalna skupščina;

(d) vlagateljice morajo direktorju predložiti pisno vlogo;

(e) vlagateljica mora v vlogi navesti vsaj, kako bo prispevala k nalogam in dejavnostim ECCSEL ERIC iz člena 2 ter kako bo izpolnjevala obveznosti iz člena 7(2).

Člen 5

Izstop članice ali opazovalke in prenehanje članstva ali statusa opazovalke

1. Članica ali opazovalka lahko iz ECCSEL ERIC izstopi ob koncu proračunskega leta, če o svoji nameri o izstopu 12 mesecev prej z uradno zahtevo obvesti predsednika generalne skupščine.

(a) Članice v prvih petih letih po pridobitvi članstva ne smejo izstopiti.

(b) Pred potrditvijo izstopa je treba plačati vse neplačane članarine in izpolniti vse obveznosti do ECCSEL. Članica ali opazovalka, ki izstopa, plača samo članarine, ki jih je treba plačati v skladu s členom 6(2) in členom 7(2) in jih do datuma izstopa še ni poravnala, pri čemer se ji ne zaračunajo nobeni dodatni stroški ali kazen.

2. Generalna skupščina lahko prekine članstvo članice ali status opazovalke, če so izpolnjeni naslednji pogoji:

(a) članica ali opazovalka resno krši eno ali več obveznosti, ki jih ima v skladu s tem statutom;

(b) članica ali opazovalka ne odpravi tovrstne kršitve v šestih mesecih po prejemu uradnega obvestila generalne skupščine o kršitvi.

Članici ali opazovalki se omogoči, da izpodbija odločitev o prenehanju in generalni skupščini predstavi svoj zagovor v treh mesecih po prejemu uradnega obvestila o prenehanju. Tako prenehanje ne vpliva na obveznosti članice ali opazovalke, ki so nastale pred datumom prenehanja.

POGLAVJE 3

PRAVICE IN OBVEZNOSTI ČLANIC IN OPAZOVALK

Člen 6

Članice

1. Članice ECCSEL ERIC imajo pravico do:

(a) imenovanja subjektov, ki jih zastopajo, v skladu s členom 3(3);

(b) dostopa njihove raziskovalne skupnosti do sredstev ECCSEL ERIC in vseh njegovih storitev v skladu s politiko dostopa iz člena 18;

(c) udeležbe na sejah generalne skupščine;

(d) glasovanja na sejah generalne skupščine v skladu s členom 9(3);

(e) sodelovanja pri razvoju strategij in politik;

(f) sodelovanja njihove raziskovalne skupnosti na dogodkih ECCSEL ERIC, kot so delavnice, konference in tečaji usposabljanja, po ugodnejših cenah;

(g) uporabe znamke ECCSEL ERIC, zlasti za upravljavce objektov ECCSEL ERIC. Znamka vključuje vse vrste vizualnega ali zvočnega predstavljanja „ECCSEL“ ali „ECCSEL ERIC“, s katerim se uporabnik besed, posamezno poročilo, proizvod ali storitev povezuje z ECCSEL ERIC.

2. Članice ECCSEL ERIC:

(a) v določenem roku plačajo letno članarino iz Priloge II;

(b) zagotovijo vsaj en dogovorjeni raziskovalni objekt;

(c) spodbujajo uporabo storitev ECCSEL ERIC med raziskovalci v članici ter zbirajo povratne informacije in zahteve uporabnikov;

(d) podpirajo in si po potrebi prizadevajo začeti povezovanje nacionalnih objektov ter povezovanje med nacionalnimi objekti in objekti v drugih državah članicah ali opazovalkah.

Člen 7

Opazovalke

1. Opazovalke ECCSEL ERIC imajo pravico do:

(a) imenovanja subjektov, ki jih zastopajo, v skladu s členom 3(3);

(b) udeležbe na sejah generalne skupščine brez glasovalne pravice;

(c) sodelovanja njihove raziskovalne skupnosti na dogodkih ECCSEL ERIC, kot so delavnice, konference in tečaji usposabljanja, po ugodnejših cenah, če so na voljo prosta mesta;

(d) dostopa njihove raziskovalne skupnosti do podpore ECCSEL ERIC pri razvoju ustreznih sistemov, postopkov in storitev.

2. Opazovalke ECCSEL ERIC plačajo letno članarino iz Priloge II. Generalna skupščina lahko za opazovalke določi začetno članarino, ki se razlikuje od običajne članarine.

3. Stalne opazovalke, ki se jim ta status odobri v skladu s členom 4(2)(b), imajo enake pravice in obveznosti kot članice, ki so navedene v členu 6(1) in (2), razen pravice do glasovanja na sejah generalne skupščine iz člena 6(1)(d).

POGLAVJE 4

UPRAVLJANJE ECCSEL ERIC

Člen 8

Struktura upravljanja in operativna struktura ECCSEL ERIC

1. Strukturo upravljanja ECCSEL ERIC sestavljajo:

(a) generalna skupščina;

(b) direktor;

(c) odbor za usklajevanje raziskovalne infrastrukture;

(d) znanstveni svetovalni odbor;

(e) svetovalni odbor za etiko in okolje;

(f) kateri koli drug svetovalni odbor, ki ga generalna skupščina ustanovi za lažje doseganje ciljev ECCSEL ERIC.

2. Operativno strukturo ECCSEL ERIC sestavljajo:

(a) operativni center, ki bo sedež ECCSEL ERIC in lokacija upravljanja ECCSEL ERIC;

(b) raziskovalni objekti v državni lasti, vključeni v razpršeno infrastrukturo ECCSEL ERIC;

(c) nacionalna infrastrukturna vozlišča, ki v skladu s členom 11(1) zastopajo raziskovalne objekte v državi.

Člen 9

Generalna skupščina

1. Generalno skupščino sestavljajo članice in opazovalke ECCSEL ERIC.

2. Generalna skupščina je organ ECCSEL ERIC z najvišjimi pooblastili. Generalna skupščina:

(a) določi proračun, formulo financiranja in letne članarine. Generalna skupščina v prvih petih letih vse spremembe formule financiranja in letnih članarin, kot so določene v Prilogi II, sprejme soglasno. Po prvih petih letih se take spremembe sprejmejo z dvotretjinsko večino glasov; članica ali opazovalka, ki ne želi sodelovati pri financiranju morebitnih objektov, ki jih bo v prihodnosti ECCSEL ERIC imel v lasti ali jih bo upravljal, mora to izjaviti, preden generalna skupščina sprejme sklepe o pridobitvi lastništva ali začetku upravljanja takih objektov, in po tej izjavi ji ne bo treba sodelovati pri financiranju objekta;

(b) določi politike ECCSEL ERIC na znanstvenem, tehničnem in upravnem področju. Te politike je treba sprejeti z dvotretjinsko večino glasov;

(c) z dvotretjinsko večino glasov sprejme strateške in delovne načrte ECCSEL ERIC;

(d) nadzoruje upravljanje ECCSEL ERIC;

(e) z dvotretjinsko večino glasov izvoli predsednika in podpredsednika generalne skupščine;

(f) z dvotretjinsko večino glasov imenuje, zamenja in razreši direktorja ECCSEL ERIC;

(g) z dvotretjinsko večino glasov imenuje, zamenja in razreši člane znanstvenega svetovalnega odbora ter svetovalnega odbora za etiko in okolje;

(h) z dvotretjinsko večino glasov imenuje, zamenja in razreši katere koli člane odborov, ki jih ustanovi generalna skupščina;

(i) vsako leto imenuje ali potrdi finančnega revizorja;

(j) z dvotretjinsko večino glasov sprejme letna poročila ECCSEL ERIC, vključno z računovodskimi izkazi in revizijskim poročilom za proračunsko leto;

(k) prejema in obravnava letna poročila odbora za usklajevanje raziskovalne infrastrukture in znanstvenega svetovalnega odbora;

(l) odobri vključitev novih članic in opazovalk ter prenehanje članstva ali statusa opazovalke. Odobritev novih članic in opazovalk mora generalna skupščina sprejeti soglasno. Članica ne more glasovati o vprašanju morebitnega prenehanja svojega članstva;

(m) se odloča, kateri raziskovalni objekti v državni lasti lahko sodelujejo v ECCSEL ERIC in kateri objekti ne bodo več sodelovali. Članica ali opazovalka lahko prekine sodelovanje objekta v dejavnostih ECCSEL ERIC. Direktor stalno posodablja seznam objektov, vključenih v ECCSEL ERIC;

(n) z dvotretjinsko večino glasov odobri sporazume s tretjimi osebami iz člena 15.

3. Vsako članico in opazovalko v generalni skupščini zastopata največ dva delegata. Članica ima v generalni skupščini en glas. Opazovalke ne morejo glasovati. Odločitve se sprejmejo z večino glasov, razen če ta statut določa drugače. Države članice in pridružene države imajo skupaj večino glasovalnih pravic v generalni skupščini. Predsednik ne more glasovati, razen v primeru neodločenega izida glasovanja, ko ima odločilni glas.

4. Sklepčnost, potrebna za veljavnost seje generalne skupščine, je dosežena ob udeležbi dveh tretjin članic. Če sklepčnosti na seji ni, se z enakim dnevnim redom ponovi v treh tednih po novem povabilu. Sklepčnost se na ponovni seji doseže, če je prisotna vsaj četrtina članic. Če sklepčnosti na ponovni seji ni, ima predsednik generalne skupščine pravico sprejeti odločitve, ki jih ni mogoče odložiti do naslednje seje generalne skupščine, na kateri se doseže sklepčnost. Generalna skupščina čim prej pregleda take odločitve.

5. Na sejah generalne skupščine lahko glas oddajo samo članice, ki so fizično prisotne. Če članica ne more biti fizično prisotna, lahko generalna skupščina sprejme elektronsko prisotnost. Glasovalne pravice niso prenosljive. Tajno glasovanje se izvede, če vsaj ena tretjina prisotnih članic zahteva takšen postopek.

Predsednik generalne skupščine lahko po potrebi sklene, da se odločitev sprejme po pisnem postopku v času med dvema sejama generalne skupščine.

6. Generalna skupščina izmed delegatov izvoli svojega predsednika in podpredsednika za obdobje dveh let. Ko je predsednik izvoljen, ne sme biti več član delegacije članice v generalni skupščini. Enako velja za podpredsednika, kadar nadomešča predsednika. Članici, ki ju zadeva tako imenovanje, lahko imenujeta druga delegata, ki ju zastopata v generalni skupščini.

7. Generalna skupščina se sestane najmanj enkrat letno. Seje generalne skupščine skliče predsednik z obvestilom vsaj tri tedne pred sejo. Članice in opazovalke lahko predlagajo točke za vključitev na dnevni red, o katerih predsednika uradno obvestijo vsaj dva tedna pred sejo.

8. Izredne seje generalne skupščine se lahko skličejo na zahtevo predsednika ali direktorja, če je to potrebno zaradi interesa organizacije, ali na zahtevo vsaj polovice članic.

Člen 10

Direktor

1. Direktor je izvršni direktor, vodilni znanstveni delavec in pravni predstavnik ECCSEL ERIC.

2. Direktor je imenovan za obdobje petih let in je lahko enkrat ponovno imenovan. Prosto delovno mesto se ustrezno objavi na mednarodni ravni. Direktor poroča generalni skupščini. Direktor ne sme biti delegat ali predsednik generalne skupščine.

3. Direktor je odgovoren za pripravo sej generalne skupščine, odboru za usklajevanje raziskovalne infrastrukture, znanstvenemu svetovalnemu odboru ter svetovalnemu odboru za etiko in okolje pa zagotavlja potrebno upravno podporo.

4. Direktor je odgovoren za pripravo letnega proračuna ECCSEL ERIC ter strategij in politik, ki jih sprejme generalna skupščina.

5. Direktor je odgovoren za izvajanje sklepov generalne skupščine, vključno z izvrševanjem proračuna, in zagotavlja, da ECCSEL ERIC upošteva vse ustrezne zakonske zahteve.

6. Direktor je pooblaščen za sprejemanje vseh odločitev, potrebnih za delovanje ECCSEL ERIC, razen odločitev, za katere je pristojna generalna skupščina.

7. Direktor zaprosi odbor za usklajevanje raziskovalne infrastrukture za pomoč in nasvete glede zadev, ki so za lastnike infrastrukturnih objektov posebno pomembne, pri čemer odbor med drugim pozove, naj predloži pripombe o predlogu proračuna, delovnih načrtih in strategijah, preden se predložijo generalni skupščini.

8. Direktor spremlja, ali lastniki raziskovalnih objektov upoštevajo operativna pravila in standarde za dejavnosti, povezane z ECCSEL ERIC, ki jih je določila generalna skupščina, ter generalni skupščini vsako leto poroča o tem in ji predloži priporočila za protiukrepe za morebitne nepravilnosti.

Člen 11

Odbor za usklajevanje raziskovalne infrastrukture, znanstveni svetovalni odbor ter svetovalni odbor za etiko in okolje

1. Odbor za usklajevanje raziskovalne infrastrukture

(a) Odbor za usklajevanje raziskovalne infrastrukture ima podporno in svetovalno nalogo, sestavljajo pa ga predstavniki objektov ECCSEL in direktor, ki predseduje odboru. Odbor izvoli podpredsednika za obdobje treh let. Ta je lahko enkrat ponovno izvoljen. Vsaka članica ali opazovalka ima lahko v odboru enega predstavnika. Države, ki imajo dva ali več objektov ECCSEL, upravljavca enega od objektov imenujejo za nacionalnega predstavnika in ta institucija bo v odboru zastopala nacionalne objekte države. Delegati generalne skupščine ne morejo biti predstavniki v tem odboru.

(b) Naloga odbora za usklajevanje raziskovalne infrastrukture je krepitev sodelovanja med objekti in njihovih prispevkov k eksperimentalnim raziskavam. To nalogo bo opravljal z nadzorovanjem izvajanja strategij in načrtov ECCSEL ERIC ter s tem, da bo k njim prispeval in predlagal ukrepe, ki lahko izboljšajo delovanje ECCSEL ERIC.

(c) Direktor se z odborom posvetuje o vseh predlogih v zvezi s strateškimi načrti, delovnimi načrti in proračuni, ki se predložijo generalni skupščini. Odbor podpira direktorja pri izvajanju strateških in delovnih načrtov.

(d) Odbor za usklajevanje raziskovalne infrastrukture generalni skupščini prek direktorja vsako leto predloži pisno poročilo o svojih dejavnostih. Direktor poročilo predloži generalni skupščini skupaj s svojimi pripombami in morebitnimi priporočili.

2. Znanstveni svetovalni odbor

(a) Generalna skupščina imenuje neodvisen znanstveni svetovalni odbor, ki je sestavljen iz največ šestih uglednih, neodvisnih in izkušenih znanstvenikov iz držav po vsem svetu. Imenovanje članov znanstvenega svetovalnega odbora temelji na predlogih direktorja, ki se posvetuje z znanstvenim svetovalnim odborom in odborom za usklajevanje raziskovalne infrastrukture. Mandat članov znanstvenega svetovalnega odbora traja tri leta. Člani so lahko enkrat ponovno imenovani. Delegatov generalne skupščine ni mogoče imenovati za člane tega odbora.

(b) Direktor se z znanstvenim svetovalnim odborom vsaj enkrat letno posvetuje o znanstveni kakovosti storitev, ki jih zagotavlja ECCSEL ERIC, ter znanstvenih politikah, postopkih in prihodnjih načrtih organizacije.

(c) Znanstveni svetovalni odbor generalni skupščini prek direktorja vsako leto predloži pisno poročilo o svojih dejavnostih. Direktor poročilo predloži generalni skupščini skupaj s svojimi pripombami in morebitnimi priporočili.

3. Svetovalni odbor za etiko in okolje

(a) Generalna skupščina bo imenovala neodvisen svetovalni odbor za etiko in okolje, sestavljen iz treh do petih uglednih, neodvisnih in izkušenih znanstvenikov iz držav po vsem svetu. Imenovanje odbora temelji na predlogih direktorja, ki se posvetuje s svetovalnim odborom za etiko in okolje ter odborom za usklajevanje raziskovalne infrastrukture. Mandat članov odbora traja tri leta. Člani so lahko enkrat ponovno imenovani. Delegatov generalne skupščine ni mogoče imenovati za člane tega odbora.

(b) Direktor se s svetovalnim odborom za etiko in okolje vsaj enkrat letno posvetuje o etičnih in okoljskih vprašanjih, s katerimi se ECCSEL ERIC trenutno sooča ali se bo soočal v prihodnosti.

(c) Svetovalni odbor za etiko in okolje generalni skupščini prek direktorja vsako leto predloži pisno poročilo o svojih dejavnostih. Direktor poročilo predloži generalni skupščini skupaj s svojimi pripombami in morebitnimi priporočili.

POGLAVJE 5

FINANCIRANJE

Člen 12

Proračunska načela in računovodski izkazi

1. Proračunsko leto ECCSEL ERIC se vsako leto začne 1. januarja in konča 31. decembra.

2. Vse postavke prihodkov in odhodkov ECCSEL ERIC se vključijo v načrte, ki se pripravijo za vsako proračunsko leto, in prikažejo v letnem proračunu. Letni proračun je v skladu z načeli preglednosti.

3. Računovodskim izkazom ECCSEL ERIC je treba priložiti poročilo o upravljanju proračuna in finančnem poslovodenju med proračunskim letom.

4. ECCSEL ERIC izpolnjuje zahteve veljavne zakonodaje na področju priprave, evidentiranja, revizije in objave računovodskih izkazov. Uporablja pravila računovodske zakonodaje države gostiteljice v skladu s splošno sprejetimi mednarodnimi računovodskimi načeli in načeli preglednosti.

5. ECCSEL ERIC odobrena proračunska sredstva uporablja v skladu z načeli dobrega finančnega poslovodenja.

6. ECCSEL ERIC ločeno evidentira odhodke in prihodke svojih gospodarskih dejavnosti.

7. Prispevki v naravi se upoštevajo le, če so v obliki dejanskega prispevka v ECCSEL ERIC, ki ga je mogoče količinsko opredeliti, vključno z osebjem, napotenim v operativni center ECCSEL ERIC, in jih odobri generalna skupščina.

8. Vrednost vseh prispevkov v naravi se upošteva pri izračunu denarnih prispevkov, ki se plačajo v istem obdobju.

Člen 13

Odgovornost

1. ECCSEL ERIC je odgovoren za svoje dolgove.

2. Članice niso solidarno odgovorne za dolgove ECCSEL ERIC. Odgovornost članic za dolgove ECCSEL ERIC je omejena na njihove ustrezne prispevke.

3. ECCSEL ERIC sklene potrebna zavarovanja, da se pokrijejo tveganja v zvezi z njegovo gradnjo in delovanjem.

POGLAVJE 6

POROČANJE EVROPSKI KOMISIJI

Člen 14

Poročanje Evropski komisiji

1. ECCSEL ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Potrdi ga generalna skupščina, nato pa se v šestih mesecih po koncu zadevnega proračunskega leta predloži Evropski komisiji in ustreznim javnim organom. To poročilo je javno dostopno.

2. ECCSEL ERIC Evropsko komisijo obvesti o vseh okoliščinah, ki bi lahko resno ogrozile izvajanje njegovih glavnih nalog ali ga ovirale pri izpolnjevanju zahtev iz Uredbe (ES) št. 723/2009.

POGLAVJE 7

POLITIKE

Člen 15

Sporazumi s tretjimi osebami

1. ECCSEL ERIC lahko sklene sporazum s tretjimi osebami, kot so na primer posamezne institucije, regije ali države, ki niso članice, če meni, da je to koristno ter v skladu z nalogami in dejavnostmi iz člena 2.

2. Če želijo tretje osebe iz člena 15(1) v ECCSEL ERIC prispevati strokovno znanje in izkušnje, storitve in tehnologijo, lahko ECCSEL ERIC z njimi sklene sporazum. V sporazumu se navede storitev ali drug prispevek, ki ga bo zagotovila tretja oseba, ter določijo pravice do dostopa, naročnina in drugi pogoji v zvezi s tem prispevkom. Od uporabnikov tretje osebe, ki uporabljajo objekte ECCSEL, se lahko zahteva, da se vključijo v sistem avtentikacije in avtorizacije ECCSEL ERIC.

Člen 16

Politika javnega naročanja in davčne oprostitve

1. ECCSEL ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Pri politiki javnega naročanja ECCSEL ERIC se upoštevajo načela preglednosti, nediskriminacije in konkurence.

2. Za vsa javna naročila ECCSEL ERIC je odgovoren direktor. Odločitev o dodelitvi javnega naročila se ustrezno objavi in vsebuje celovito utemeljitev. Generalna skupščina sprejme izvedbena pravila, s katerimi opredeli vse potrebne podrobnosti o natančnih postopkih in merilih javnega naročanja.

3. Javna naročila članic in opazovalk v zvezi z dejavnostmi ECCSEL ERIC se izvedejo tako, da se ustrezno upoštevajo potrebe ECCSEL ERIC ter tehnične zahteve in specifikacije, ki jih izdajo ustrezni organi.

4. Davčne oprostitve na podlagi oddelka 10-3 norveškega zakona št. 58 o davku na dodano vrednost z dne 19. junija 2009 so omejene na davek na dodano vrednost za blago in storitve, ki so namenjeni za uradno in izključno uporabo v okviru ECCSEL ERIC ter jih v celoti plača in naroči ECCSEL ERIC ali njegove članice. Davčne oprostitve se uporabljajo za negospodarske dejavnosti. Ne uporabljajo se za gospodarske dejavnosti. Dodatne omejitve se ne uporabljajo.

5. Če je država članica ECCSEL ERIC določena za gostiteljico urada ECCSEL ERIC, ki ga priznava kot mednarodno organizacijo v smislu členov 143(1)(g) in 151(1)(b) Direktive Sveta 2006/112/ES (2) ter kot mednarodno organizacijo v smislu člena 12(1)(b) Direktive Sveta 2008/118/ES (3), je navedeni urad ECCSEL ERIC v zvezi z blagom in storitvami, ki jih v EU pridobi za lastne potrebe ali izpolnitev nalog, ki mu jih je dodelil ECCSEL ERIC, ter ki jih v celoti plača in naroči ECCSEL ERIC ali njegove članice, oproščen davka na podlagi členov 143(1)(g) in 151(1)(b) Direktive 2006/112/ES, kar velja za blago in storitve v vrednosti nad 300 EUR. Davčne oprostitve se uporabljajo za negospodarske dejavnosti. Ne uporabljajo se za gospodarske dejavnosti. Dodatne omejitve se ne uporabljajo.

Člen 17

Zaposlovanje

1. ECCSEL ERIC je delodajalec, ki upošteva načela enakih možnosti. Postopki izbire kandidatov, prijavljenih na delovna mesta v okviru ECCSEL ERIC, so pregledni, nediskriminacijski in pri njih se upoštevajo enake možnosti.

2. Za pogodbe o zaposlitvi veljajo veljavni zakoni in drugi predpisi države, v kateri se osebje zaposli, ali zakoni države, v kateri se izvajajo dejavnosti ECCSEL ERIC. Prosta delovna mesta v ECCSEL ERIC se ustrezno objavijo na mednarodni ravni.

3. Vsaka članica v skladu z zahtevami nacionalne zakonodaje in v okviru svoje pristojnosti olajša gibanje in prebivanje državljanov članic, ki sodelujejo pri nalogah ECCSEL ERIC, in njihovih družinskih članov.

Člen 18

Politika dostopa

1. Velik del časa za raziskave, ki je na voljo za posamezni nacionalni objekt, vključen v infrastrukturo ECCSEL, se da na voljo mednarodni raziskovalni skupnosti. Generalna skupščina del razpoložljivega časa za dostop rezervira za raziskovalce iz držav, ki niso članice ECCSEL ERIC.

2. ECCSEL ERIC in lastniki raziskovalnih objektov sklenejo individualne pogodbe v zvezi z deležem razpoložljivega časa za raziskave, ki bo dan na voljo mednarodni raziskovalni skupnosti, in pogoji za dostop.

3. Dostop do objektov ECCSEL ERIC je odprt za raziskovalce, znanstvenike in študente. Dostop se odobri na podlagi natečajev in medsebojnega strokovnega pregleda vlog po poštenem in preglednem postopku. Merili za natečaje sta znanstvena odličnost in pomembnost glede na strategije ECCSEL ERIC, o čemer odloča generalna skupščina.

4. Uporabniki krijejo vse stroške dostopa in vse stroške, povezane z materiali, vključno z vzorci in opremo v lasti navedenih uporabnikov. Stroški dostopa temeljijo na cenah, ki se uporabljajo za posamezen objekt ECCSEL ERIC.

5. ECCSEL ERIC lahko vzpostavi sistem avtentikacije in avtorizacije, ki zagotavlja, da se vstop in uporaba dovolita samo osebam, ki imajo pravico do dostopa do objekta. ECCSEL ERIC se lahko odloči, da morajo članice in opazovalke upoštevati tak sistem, če želijo, da se njihovim raziskovalcem odobri dostop.

6. Podrobna politika dostopa, ki se uporablja za uporabnike in jo odobri generalna skupščina, je dostopna javnosti.

Člen 19

Politika razširjanja

1. Rezultati in podatki raziskav ECCSEL ERIC so prosto dostopni v skladu s politiko razširjanja, ki jo sprejme generalna skupščina. Zainteresiranim stranem se ob zagotovitvi rezultatov in podatkov raziskav zaračunajo samo stroški, povezani z razširjanjem. V tej določbi „rezultati in podatki raziskav ECCSEL ERIC“ pomenijo rezultate in podatke raziskav na področju zajemanja in shranjevanja ogljikovega dioksida, ki jih ustvarijo lastniki objektov, vključenih v infrastrukturo ECCSEL ERIC.

2. ECCSEL ERIC dejavno razširja rezultate raziskav ECCSEL ERIC v družbi, da imajo lahko dejavno vlogo pri razvoju politike in nadzoru nad emisijami ogljikovega dioksida.

3. ECCSEL ERIC spodbuja sodelovanje v konzorciju in rezultate sodelovanja, poleg tega pa spodbuja tudi raziskovalce, da se lotijo novih in inovativnih projektov ter uporabljajo rezultate ECCSEL ERIC v svojem visokošolskem izobraževanju, če je to primerno.

4. ECCSEL ERIC na splošno spodbuja uporabnike rezultatov njegovih raziskav, naj rezultate svojih raziskav dajo na voljo javnosti, in od njih zahteva, da primerno oglašujejo dostop, ki se jim zagotavlja v okviru ECCSEL ERIC.

5. Politika razširjanja opredeljuje različne ciljne skupine in določa uporabo več poti za doseganje ciljne publike. ECCSEL ERIC se ustrezno omeni v vseh publikacijah, ki obravnavajo rezultate in znanje, pridobljene s sodelovanjem ali v okviru sodelovanja v ECCSEL ERIC.

Člen 20

Politika na področju pravic intelektualne lastnine

1. V skladu s cilji tega statuta je treba izraz „intelektualna lastnina“ razumeti v skladu s členom 2 Konvencije o ustanovitvi Svetovne organizacije za intelektualno lastnino, ki je bila podpisana 14. julija 1967.

2. Odnose med članicami v zvezi z vprašanji intelektualne lastnine urejajo nacionalna zakonodaja držav članic ter ustrezna mednarodna pravila in predpisi.

3. Intelektualna lastnina, ki jo članice zagotovijo ECCSEL ERIC, ostane lastnina prvotnega imetnika intelektualne lastnine. Če intelektualna lastnina izvira iz dela, ki ga financira ECCSEL ERIC (neposredni prispevek ali prispevek v naravi), pripada ECCSEL ERIC, razen če je bilo dogovorjeno, da lastnina pripada članici, ki jo je ustvarila. Morebitna ekonomska vrednost dostopa, ki presega plačano članarino, se ne šteje za financiranje projekta s strani ECCSEL ERIC.

4. ECCSEL ERIC zagotovi, da se uporabniki strinjajo s pogoji, ki urejajo dostop do rezultatov in pravice intelektualne lastnine v zvezi z rezultati, ter da so vzpostavljeni ustrezni varnostni ukrepi za shranjevanje podatkov o rezultatih ter obravnavo pravic in rezultatov.

5. ECCSEL ERIC ima vzpostavljene ukrepe za preiskavo domnevnih kršitev varstva in zaupnosti v zvezi s podatki in informacijami raziskav.

6. ECCSEL ERIC pripravi smernice za raziskovalce, s katerimi zagotovi, da raziskave, ki se izvajajo z uporabo materiala, dostopnega prek ECCSEL ERIC, potekajo v okviru, ki priznava pravice lastnikov.

7. Stranke, ki upravljajo objekte, vključene v infrastrukturo ECCSEL ERIC, se ločeno dogovorijo o podrobni politiki na področju pravic intelektualne lastnine, ki jo odobri generalna skupščina.

POGLAVJE 8

TRAJANJE, SPREMEMBE STATUTA, LIKVIDACIJA, SPORI

Člen 21

Trajanje

ECCSEL ERIC se ustanovi za nedoločen čas.

Člen 22

Spremembe Statuta

Generalna skupščina se lahko odloči spremeniti Statut. Generalna skupščina mora vse spremembe Statuta v prvih petih letih po ustanovitvi ECCSEL ERIC sprejeti soglasno. Po prvih petih letih se take spremembe sprejmejo z dvotretjinsko večino glasov. Predlagano spremembo Statuta je treba predložiti Evropski komisiji v skladu s členom 11 Uredbe (ES) št. 723/2009.

Člen 23

Likvidacija

1. Generalna skupščina lahko z dvotretjinsko večino glasov sprejme sklep, da se ECCSEL ERIC likvidira.

2. ECCSEL ERIC takoj, vsekakor pa najpozneje v desetih dneh po sprejetju sklepa o njegovi likvidaciji, o sklepu uradno obvesti Evropsko komisijo.

3. Sredstva, ki ostanejo po plačilu dolgov ECCSEL ERIC, se porazdelijo med članice sorazmerno s seštevkom njihovih letnih članarin za članstvo v ECCSEL ERIC, kot so navedene v Prilogi II.

4. ECCSEL ERIC takoj po koncu likvidacijskega postopka, vsekakor pa najpozneje v desetih dneh po koncu navedenega postopka, o tem uradno obvesti Evropsko komisijo.

5. ECCSEL ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

Člen 24

Pravo, ki se uporablja

Delovanje ECCSEL ERIC urejajo, po vrstnem redu:

(a) pravo Evropske unije, zlasti Uredba (ES) št. 723/2009;

(b) pravo države gostiteljice, če pravo Evropske unije zadeve ne ureja (ali jo ureja le delno);

(c) ta statut.

Člen 25

Spori

1. Za spore med članicami v zvezi z ECCSEL ERIC ali med članicami in ECCSEL ERIC ter za vse spore, v katerih je udeležena Evropska unija, je pristojno Sodišče Evropske unije.

2. Za spore med ECCSEL ERIC in tretjimi osebami se uporablja zakonodaja Unije o sodni pristojnosti. V primerih, ki niso zajeti v zakonodajo Unije, se pristojno sodišče za reševanje takih sporov določi na podlagi prava države gostiteljice.

Člen 26

Dostopnost Statuta

Statut je javno dostopen na spletišču in uradnem sedežu ECCSEL ERIC.

(1) UL L 206, 8.8.2009, str. 1.

(2) UL L 347, 11.12.2006, str. 1.

(3) UL L 9, 14.1.2009, str. 12.

PRILOGA I SEZNAM ČLANIC IN OPAZOVALK V tej prilogi so navedene članice in opazovalke ter subjekti, ki jih zastopajo. Direktor to prilogo posodablja v skladu s spremembami sodelovanja v ECCSEL ERIC. Članice Država ali medvladna organizacija Subjekt, ki jo zastopa Francija Urad za geološke in rudarske raziskave (Bureau de Recherches Géologiques et Minières – BRGM) Italija Nacionalni inštitut za oceanografijo in eksperimentalno geofiziko (Istituto nazionale di oceanografia e di geofisica sperimentale – OGS) Nizozemska Nizozemska organizacija za uporabne naravoslovne raziskave (Nederlandse Organisatie voor Toegepast Natuurwetenschappelijk Onderzoek – TNO) Norveška Združeno kraljestvo Britanski urad za geološke raziskave (British Geological Survey – BGS)

Opazovalke Država ali medvladna organizacija Subjekt, ki jo zastopa